Nde taude kala gollal moƴƴal ngal julɗo on golli e nder nduu lewru suumayee ; njoddi ɗun hino sowee cowanlle cowanlle, fotiino hara julɗo on eɓɓindanoo nduu lewru waɗugol golleji moƴƴi jemma e ñalorma, bimmbi e kiikiɗe, fii heɓugol yurmeende Alla.
E nder ndee windannde ɗoo, miɗo yiɗi hunagol julɓe siɓɓe am ɓen yoga e golle ɗe ɓe waawata jokkude ɓe jillora e golleji maɓɓe moƴƴi ɗi ɓe duuminoo e mun nder ñalaaɗe nduu lewru teddundu.
Nden eɓɓoore hino fuɗɗoo ka takko subaka ko adii saa'a suguli on seeɗa, julɗo on immoo, o salligoo, o juulaa yeru ko newanii mo woo e darɗe, refti o toroo Alla, o du'oo, o jannga Alquraana, o sakkitora witiri on (Hay si tawii non o juuliino witiri ka naafe, wonaa ella, ella on ko juulugol witiriije ɗiɗi e jemma gooto), si ɗon feƴƴii, o ndaara no o sugulora hay si ko tamaroore ko fanɗi woo maa ndin seeɗa fii ñenntinngol nulaaɗo Muhammadu (S.A.W).
Ɓaawo suguli on julɗo on jooɗoo e subbun hinagol, maa janngugol Alqur'aana, maa toragol Alla haa subaka on noddinee, si no nodiineede, o jokkitoo salliijo on wano no nulaaɗo men yamiriri en non haa ka timmoode, si ɗun feƴƴii, julɗo on waɗa darɗe ɗiɗi (2) ado subaka on ko adii o yahhude ka juulirde, o toroo Alla kadi.
Ɓaawo julde subaka on, o waɗa Ajkaaru on, si ɗon feƴƴii o jannga Alqur'aana seeɗa, si himo ŋoŋi o ɗaanoo ko hawri.
Ɓaawo julde bee o gerdira nii, (janntoore Alla, janngulgol Alqur'aana...), haa ka takko futuroo o jooɗanoo Ajkaaru kiikiiɗe yankeejo on, ko adii futuroo on naatude, si ɗon feƴƴii on hunntoo, hara o yejjitaali janntaade du'aaji aruɗi ko adii hunntaari ndin e ɓaawo mayri.
Ko wano nii julɗo on duwaa hebbinirde ñalormaaji mun ɗin e nder nduu lewru tedduu ndu ko adii ndu lannude, hara o heɓii ɓuy ko o waɗi e moƴƴereeji.
Yo Alla jaɓan en korka men kan. Aamiin.
Kɗl : Tafsiir BALDE
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn